Berroy

**Berroy** ye un lugar d'o municipio de Fiscal, en a comarca de Sobrarbe y a  provincia de Uesca. Ye despoblau dende os zaguers anyos 1960.

Se troba a meya altura en a punta de Berroy, arredol d'os 1.000 metros d'altitut, en posición de solano y con buenas envistas sobre a cuenca meya d'o río Ara, que se conoix como Ribera de Fiscal. Cerca i esnaviesa la carretera nacional N-260 entre Fiscal y Samianigo, razón por a cual un d'os túnels de la dita infrastructura lieva o suyo nombre: o túnel de Berroy.

## Cheografía

Berroy ye en un conchunto de faixas a meya altura en a punta de Berroy, arredol d'a cota 1.000 metros sobre o livel d'a mar, en a baixant de solano. O lugar aprofita un cantimplano un poquet mas benigno que la media en a baixant, y se troba rodeyau d'os paretons d'o que heban estau as faixas de cautivo.

Cal puyar dende Lardiés, o lugar habitau que ye mas cerca, que se troba bels cientos de metros por debaixo. En l'actualidat, ye de tot invadiu por a broza y especialment por especies punchudas, como barzas, gabarderas y artos, por o que no ye mica comodo de visitar.

As casas de Berroy son en a part de dezaga y de ponient de la ilesia. No pareix que haigan seguiu una organización urbana determinada. Muitas son enrunas huei, producto d'os mas de 50 anyos de no vivir denguno, y mesmo grans árbols creixen por as carreras y en os solars.

## Ilesia

A ilesia de Sant Remón Nonato de Berroy ye un edificio d'o sieglo XVI, estando consagrada pa Sant Remón Nonato, de dimensions modestas y un [campanal recio, d'una planta mas en altura, annexo en a cabecera, que data d'a mesma epoca y muestra encara [aspilleras pa defensa de lugar porque yera o primer edificio que se trobaba por o camino de Lardiés.

O templo ye Bien d'Intrés Cultural pa Aragón, con codigo SIPCA 1-INM-HUE-003-109-185. O suyo estau en 2013 yera de semi-ruina, con o tellau espaldau t'adintro d'a nau y o campanal fendiu de firmes grietas, por o que cal esperar que si no ye caito ya, cairá de forma inminent. Contina estando hue la ilesia parroquial d'o lugar.

Sant Remón Nonato ye tamién o santo patrón de Berroy, y en a suya honor se feba la Fiesta o 31 d'agosto.

## Historia

Berroy amaneix la primer vegada en un documento en l'anyo 992.

En 1378, i ha testimonio que en Berroy teneba o suyo casal o infanzón Domingo Ximénez de Berroy.

En 1842, Berroy ye un municipio autonomo que amaneix en o Censo d'a Matricula Catastral con 15 casas ubiertas y 111 habitants. En 1857, 15 anyos dimpués, ya s'heba integrau en o municipio de Fiscal, como tamién fizon os consistorios d'Arresa, Borrastre, Sant Chuste y Lardiés.

En 1845, Pascual Madoz aporta bellas informacions de Berroy en o suyo *[[Diccionario geográfico-estadístico-histórico de España y sus posesiones de Ultramar]]*. Con que en istas medianías de sieglo XIX nos trobamos con un lugar d'economia agraria y terreno aspro, de 7 casa ubiertas y 2 arruinadas (segunt Madoz), con ilesia parroquial con mosén y sacristán mantenius a vicinal. Tiene una fuent pero no s'aprofeita si que pa beber, sin que se i dé cultura de regano. De 28 cafizadas de terreno que tiene a localidat, nomás 28 son mesas en cultura, con 2 cafizadas de selva y una de matullar, y a resta; pa pastura de ganaus lanars.

D'alcuerdo con Madoz, Berroy produciba trigo, hordio, cebau, millo y centeno (tot cerials de secano), y se complementaba con ganau de uellas. En 1842 pagó contribución de 2231 Reals.

## Toponimia

Tot pareix que apunta que Berroy ye un toponimo con oríchens prerromanas.  Seguntes Gerhard Rohlfs ye un equivalent semantico de *[[Berrac]]* (departamento de Gers) y *[[Berry]]* (Aisne), derivaus de l'antroponimo *Berra* documentau en Galia Cisalpina. Tamién podría descender d'os antroponimos galos *Verrius* y/u *Verres*, con a terminación *-oi* que indicaría tendencia. D'alcuerdo con ixo, Berroy podría significar «o lugar de Berra», « lugar de Verres» u «de Verrius».

Atras interpretacions lo fan remontar a *bo-roy*, «rei d'os bueis» u «rei d'os belgas», de tradición celta. Un autor diz que ye una forma hibrida entre o celta «*berg*», montanya, y a parola latina «*rubeus*», royo, por o que significaría «montanya roya».

## Fiestas

***Fiesta Mayor** o 31 d'agosto, en honor a Sant Remón Nonato.

## Se veiga tamién

*Variant Yebra-Fiscal y puerto de Petralba.
*Carretera nacional N-260.
*Lardiés.
*Coll de Feners.
*Punta de Berroy.
*Penya Canciás.

## Referencias

## Vinclos externos